Drejebog: Styrket forældredialog
Tema: Søvn og trivsel
Målgruppe: Forældre til børn i indskoling | Varighed: ca. 45 minutter
INDEN forældremødet: 
1. Samtalearket ”Fortæl os om dine søvnvaner?” skal printes og gennemgås med/udfyldes af eleverne INDEN forældremødet.
2. Udprint plakaten til uddeling til forældremødet.
3. Print ark med dialogkort og klip dem ud (hvis du vælger Tilgang A i drejebogen)
4. Print case og spørgsmål til uddeling i grupper (hvis du vælger Tilgang B i drejebogen)
	Tid
	Indhold og facilitatornoter
	Slide/materialer

	5 min
	Velkommen, præsentation af tema og formål
Facilitatorspor
Velkommen til aftenens forældremøde om søvn. I aften skal vi tale om, hvordan søvn hænger sammen med børns trivsel, læring og deltagelse i klassens fællesskab.
Formålet er ikke at finde én rigtig løsning, men at dele erfaringer og blive klogere på, hvordan vi sammen kan støtte gode søvnvaner hos børnene. Mere udhvilede børn kan styrke trivslen generelt – herunder læring, men også fællesskabet i klassen. 

Formål
At styrke forståelsen af sammenhængen mellem søvn, læring og trivsel.
At skabe fælles rammer og forståelser omkring søvn, som fremmer trivsel, læring og et stærkt fællesskab i klassen.
	Slide 1-2

	3 min
	Hvordan sover dit barn?
Facilitatorspor
Gennemgå centrale pointer fra samtalearket, som er udfyldt sammen med/af eleverne. Start fx med en håndsoprækning: Hvem oplever, at jeres barn vågner af sig selv om morgenen? Hvem af jer læser en godnathistorie for jeres barn? Sammenlign evt. forældrenes opfattelse med børnenes oplevelser. 
Vis anbefalingerne for søvnlængde og fremhæv, at børn i 6-12-årsalderen typisk anbefales 9-12 timers søvn pr. nat.
Understreg, at børn er forskellige. Fokus er både søvnlængde, søvnkvalitet og stabile rutiner.
	Slide 3-4

Hæng evt. de udfyldte Samtaleark op i klassen før mødet.

	3 min
	Hvorfor er søvn vigtig? Søvnens gevinster
Facilitatorspor
Spørg forældrene: Hvilke forandringer ser I hos jeres barn efter en nat med god søvn?
Gennemgå gevinsterne fra slidet.
Opsummering: Søvn er et vigtigt fundament for både trivsel, læring og gode relationer i klassen.
	Slide 5-6

	5 min
	Film
Før filmen
Sig: I skal nu se en kort film om søvn og søvnvaner. Læg mærke til én pointe, som I synes er vigtig at tage med ind i jeres egen hverdag. 
Filmen kan ses med undertekster, så alle får det fulde udbytte af indholdet. Tilføj undertekster via ikonet CC i højre hjørne. 

Efter filmen
Spørg: Hvilken pointe bed I særligt mærke i? Tag 2-3 korte kommentarer i plenum.
	Slide 7

	3 min
	God søvnhygiejne
Facilitatorspor
Forklar kort: Søvnhygiejne handler om de vaner og rammer, som gør det lettere for børn at falde til ro og få en god nattesøvn.
Fremhæv: faste senge- og vågnetider, rolige aftenrutiner, begrænset skærmbrug før sengetid, dagslys og fysisk aktivitet i løbet af dagen samt et roligt sovemiljø.

Fremhæv evt. to særlige opmærksomhedspunkter
Kom udenfor mens der er lyst, få masser af bevægelse gennem dagen. 
Undgå skærme ved sengetid og hold dem uden for værelset om natten.

Vigtige pointer
Forudsigelige rutiner hjælper mange børn med at falde til ro.
Det handler ikke om perfekte vaner, men om stabile vaner, der kan holde i en almindelig hverdag.
	Slide 8-9

Uddel plakaten ”Fokus på søvnvaner” til forældrene, og opfordr dem til at hænge den op derhjemme.


	Note: Vælg enten Tilgang A med dialogkort eller Tilgang B med case, afhængigt af hvad der passer bedst til dig og forældregruppen.

	15 min
	Tilgang A: Dialogkort
Instruktion til forældre
Alle tager hver især et dialogkort og rejser sig op og fordeler sig rundt i lokalet.
Find en makker og stil spørgsmålet på dit kort til vedkommende. 
Lyt til svaret. 
Svar derefter på din makkers spørgsmål. 
Byt kort og find en ny makker.
Husk at tale med flere forskellige personer undervejs. I må gerne gå i dybden, men vær også opmærksomme på at komme videre, så I får hørt flere perspektiver.

Dialogkort
Hvilken gevinst ved god søvn håber du mest på for dit barn?
Hvordan taler I om søvn hjemme hos jer?
Hvad fungerer bedst i jeres putterutine?
Hvad udfordrer mest omkring sengetid?
Hvilken betydning har skærme for aftenerne hjemme hos jer?
Hvad hjælper dit barn med at falde til ro?
Hvordan mærker du, når dit barn har fået for lidt søvn?
Hvordan påvirker søvn dit barns humør?
Hvordan påvirker søvn dit barns læring og koncentration?
Hvilken rolle spiller motion og dagslys for søvnen hos jeres barn?
Hvad gør I, hvis jeres barn ikke kan falde i søvn?
Har du fået et godt råd om søvn, som har virket hjemme hos jer?
Hvordan håndterer I weekender og ændrede sengetider?
Hvilke tegn viser, at dit barn er klar til at sove?
Hvad gør I for at skabe ro inden sengetid?
Hvordan påvirker travle hverdage søvnen hjemme hos jer?
Hvilke positive forandringer har du set efter en periode med gode søvnvaner? 
Hvad ville du gerne have mere inspiration til omkring søvn?
Hvordan kan forældre i klassen bakke hinanden op om gode søvnvaner?
Hvilken fælles forventning til skærmbrug kunne være hjælpsom i indskolingen?
Hvilken fælles forventning til sengetider kunne være hjælpsom i indskolingen?
Hvordan kan vi tale med børnene om søvn på en positiv måde?
Hvad kan gøre det lettere for børnene at møde udhvilede i skole?
Hvilken lille ændring kunne I afprøve derhjemme i næste uge?

Opsamling på dialog
Saml op i plenum: Hvilke gode erfaringer har I hørt fra andre forældre? Hvad overraskede jer? Hvilke råd eller pointer tager I med hjem?
Skriv gerne nøgleord på tavle eller flipover, så forældrene kan se de fælles pointer.

Mulige fælles klasseaftaler
Skærme slukkes på et aftalt tidspunkt før sengetid.
Fokus på faste sengetider på hverdage.
Rolige aktiviteter prioriteres før sengetid.
Der er fælles opmærksomhed på, at børn møder udhvilede i skole.

	Slide 10-12

Uddel de udklippede dialogkort til forældrene. 

	15 min
	Tilgang B: Case
Instruktion
Læs casen om Villum højt eller lad forældrene læse den selv i udprint. Lad dem derefter drøfte spørgsmålene i grupper på 3-4 personer.

Villum går i 1. klasse. Han er glad for skolen, sine venner og for at spille fodbold i frikvartererne. Han er ofte fuld af energi og har svært ved at slippe det, han er optaget af.

Når Villum kommer hjem fra SFO omkring kl. 16, er han træt efter en lang dag. For at koble af får han ofte lov til at se YouTube eller spille på sin tablet. Det er hyggeligt for ham, men familien oplever jævnligt, at det bliver svært at slukke skærmen igen. Det kan føre til diskussioner og dårlig stemning.

Om aftenen spiser familien sammen. Efter aftensmaden leger Villum videre eller ser lidt mere på sin tablet. Tiden går hurtigt, og nogle aftener bliver han så optaget af det, han laver, at familien kommer sent i gang med aftenrutinerne.

Villum bliver som regel puttet omkring kl. 20. Han vil gerne have læst historie, men når lyset slukkes, spørger han ofte, om han må se en video mere eller spille lidt længere. Andre gange ligger han og tænker på ting fra dagen eller glæder sig til noget, der skal ske i morgen. Derfor kan det tage lang tid, før han falder i søvn.

Næste morgen er Villum ofte svær at vække. Han kommer langsomt i gang og har ikke altid lyst til morgenmad. I skolen oplever læreren, at han nogle dage har svært ved at koncentrere sig, bliver hurtigere frustreret eller mangler energi sidst på dagen.

Familien er i tvivl om, hvor meget søvnen og skærmvanerne spiller ind og hvad de med fordel kunne gøre anderledes.

Brug spørgsmålene på slidet som udgangspunkt: 
1. Hvad genkender I fra Villums hverdag?
2. Hvilke situationer i casen kan påvirke Villums søvn?
3. Hvordan kan familien hjælpe Villum med at falde bedre til ro om aftenen?
4. Hvilken betydning kan Villums søvn have for trivsel, læring og fællesskabet i klassen?
5. Hvilke fælles forventninger omkring sengetider og skærmbrug kan være hjælpsomme i udskoling?

Supplerende spørgsmål
Hvad tror I fylder mest for Villum ved sengetid?
Hvilke små ændringer kunne familien starte med?
Hvad ville være realistisk at afprøve allerede i næste uge?
Hvordan kan fællesskabet i klassen understøtte gode søvnvaner?

Opsamling på dialog
Saml op i plenum: Hvilke gode erfaringer har I hørt fra andre forældre? Hvad overraskede jer? Hvilke råd eller pointer tager I med hjem?
Skriv gerne nøgleord på tavle eller flipover, så forældrene kan se de fælles pointer.

Mulige fælles klasseaftaler
Skærme slukkes på et aftalt tidspunkt før sengetid.
Fokus på faste sengetider på hverdage.
Rolige aktiviteter prioriteres før sengetid.
Der er fælles opmærksomhed på, at børn møder udhvilede i skole.

	Slide 13-15

Uddel evt. print af slidet med casen til hver gruppe. 

	4 min
	Afrunding - vigtigste pointer
Vigtigste pointer
Søvn er afgørende for trivsel, læring og fællesskab.
Gode søvnvaner handler om stabile rutiner frem for perfektion.
Små ændringer kan gøre en stor forskel.
Det hjælper børn, når hjem og skole trækker i samme retning.
God søvn giver børn bedre forudsætninger for at indgå i leg, samarbejde og gode relationer i klassen.

Afslutningssætning
Tak fordi I delte erfaringer og perspektiver. Samtalerne i aften er med til at skabe gode rammer for både trivsel og læring i klassen.
	Slide 16

	1 min
	Tak for i aften og mere viden
Henvis til videre inspiration
Podcasts på Familiens Søvn fra Center for Søvn.
Gentofte Kommunes egen hjemmeside om Søvnindsatsen. 
	Slide 17



Styrket forældredialog – søvn og trivsel
